Polisieman se 12-jarige seun vas vir poging tot moordArgieffoto Foto: SAPD, Facebook Sers. Phora Nkuna, woordvoerder van die polisie, het gesê die polisebeampte se seun het glo Vrydag ŉ 15-jarige meisie in sy slaapkamer geskiet. “Die seun beweer hy het die vuurwapen geskuif waarna die meisie dit glo gegryp het en ŉ skoot afgevuur is.” Volgens Nkuna is die meisie in haar maag geskiet en is sy na die Natalspruit-hospitaal geneem vir behandeling. “Die meisie is in ŉ ernstige maar stabiele toestand.” Nkuna het gesê die vuurwapen behoort glo aan ŉ man wat vroeër uit die Boksburg-gevangenis op parool vrygelaat is. Die man het glo gereeld by die seun se neef gekuier toe die neef nog by hulle gebly het. “’n Saak van poging tot moord en die besit van ŉ ongelisensieerde vuurwapen is aanhangig gemaak en die seun is in hegtenis geneem,” het Nkuna gesê. Die seun word by die Walter Sisulu-kinder-en- jeugsorgsentrum aangehou. Die seun se pa is ŉ adjudant-offisier by die Jabulani-polisiestasie.